Casa a Begur: Casa Es Pins\nCasa Es Pins - Begur\nReferència: casabegur es-pins\nPreu: Des de 253 € / nit\nJoanot Martorell - 17255 - Begur\nVentilador, Aparcament, Aparcament cobert, Entrada privada\nPiscina, Piscina privada, Dutxa exterior, Jardi, Menjador exterior, Llar de foc\nBany, Dutxa, Aigua calenta, Aspirador, Rentadora, Planxa, Taula de planxar\nCasa amb piscina privada i pàrquing a zona residencial de Begur\nLa casa està situada en una zona tranquil·la amb precioses vistes a una pineda, ampli jardí amb àmplies terrasses, dues zones de barbacoa, una zona de menjador exterior coberta prop de la piscina i un jardí amb terrassa. A l'interior hi ha una cuina oberta totalment equipada, solàrium i menjador/sala d'estar amb llar de foc. Una casa per sentir-se com a casa molt fàcilment.\nLa terrassa comunicada amb la casa, amb taula de menjador i barbacoa està tancada, de manera que els nens petits no poden accedir a la zona de la piscina situada a la terrassa inferior. La piscina també està tancada.\nA menys de 500 metres de la casa hi ha una pista de tennis municipal.\nCapacitat per a 6 persones, 3 habitacions - 2 dobles i 1 amb llitera. 1 habitació amb bany en suite, les altres 2 habitacions comparteixen el segon bany. Per estar còmode, recomanem un màxim de 4 adults i 2 nens.\n6 places (màx. 4 adults i 2 nens)\nLlits dobles 2\nLlits individuals 2 (lliteres)\nZona coberta prop de la piscina\nGaratge doble privat\nNevera extra petita\nBatedora/ajuda de cuina\nA poca distància a peu del poble medieval de Begur, a un pas de platges impressionants. Situat en una zona tranquil·la amb precioses vistes a una pineda, ampli jardí amb àmplies terrasses. Capacitat per a 6 persones, 3 habitacions - 2 dobles i 1 amb llitera.


Poden les conviccions polítiques modificar les relacions personals?\nOpinions personals sobre qüestions generals ;-)\nPublicat || 30 NOVEMBRE 2015\nDiuen els estudiosos del tema que el 80% d'una relació sigui de parella o amistat recau en la comunicació. No vaig a posar en dubte si el percentatge és versemblant o s'allunya del nostre particular punt de vista. Però sí vull argumentar el meu parer en resposta a aquesta pregunta.\nEn condicions normals, no hauria de ser així. Almenys de manera determinant. Però no estem immersos en un escenari polític que pugui definir-se com a normal. Així que, al meu entendre, la resposta és SÍ. Un sí majúscul que sense allunyar-nos del respecte cap a les idees dels demés, ens distància visiblement de posicions que en altres circumstàncies generarien menys bel·ligerància.\nAl llarg de la història ha succeït que una immensa majoria (per no dir tothom) s'ha beneficiat de les accions d'una minoria. Sempre ha passat que arran del compromís, la denúncia, la lluita i la reivindicació d'uns, s'acabessin aconseguint drets inexistents fins aleshores. De segregació racial, del dret al vot, dels drets dels treballadors, la llibertat d'expressió... drets que s'han reconegut i perduren gràcies a que algú o alguns pocs es van arriscar fins anar sumant col·lectius més grans a la seva causa.\nAvui estem en una situació d'un calat semblant, i sorprèn, que de la mateixa manera que qui estima als animals no tolera que se'ls maltracti, hi hagin tants que es consideren sociables i no obstant això, admetin sense dir ni piu el maltractament a una societat. En aquest cas a la societat catalana.\nÉs ben sabut que Catalunya ha resultat perjudicada en innombrables ocasions per part del govern d'Espanya. Les dades ho demostren i estan a l'abast de tothom. Les repressions i els continus atacs a la identitat. Les promeses que el devenir del temps ha convertit literalment en fal·làcies per part d'uns i d'altres governs que ens han presidit des de Madrid. És ben sabut que des d'aquí s'ha intentat amb més o menys encert millorar la situació. I ben sabut també que res, cap llavor plantada ha aconseguit donar el fruit just i desitjat.\nQuè passa quan decideixes formar part dels col·lectius que pretenen canviar les coses? Doncs passa que també tu comences a intentar canviar-les. Passa que et preocupes més per saber, per informar-te i contrastar. Passa que vas acumulant referents i comences a fer servir l'hemeroteca per corroborar i desmentir; per denunciar incoherències i posar de relleu el des de quan i el per què.\nTot això ocupa gran part del teu pensament, flueix com la sang i s'alça amb claredat en protagonista de la teva actualitat individual sota el paraigua de la col·lectiva.\nI és a partir de llavors quan frases fetes com ara "a mi no m'interessa la política", "tots els polítics són iguals", "per què fer res si passarà el que ells vulguin," s'aixequen com parets davant l'horitzó que intentes -ara més que mai- aclarir. Es converteix en inevitable arribar a casa o a la feina o a la cita amb el tema candent en el pensament. I per més que s'intenti mantenir estancs els espais, sempre hi ha alguna raó per la qual transcendeix cap a la conversa alguna part o encara més del que personalment t'ocupa i et preocupa.\n"També s'han de tenir en compte als que no han votat"\n"No és legal i com no és legal no es pot fer"\n"Ja ho sé que no hi ha diners. És per culpa del 3%"\n"I si després l'Hospitalet també vol independitzar-se, què, també tindrà dret?”\nI llavors li/els preguntes:\nQuè emissores escoltes?\nQuè programes veus a TV?\nI te n'adones de la manca de coincidència. Reps, com si fos una bufetada, l'estès costum de parlar sense saber. Opinar sense haver contrastat. Has de reconèixer que en tot això, esteu lluny, molt lluny de coincidir.\nPotser amb el 20% sigui suficient. En cas contrari...\nComunicació -Política -Cataluny


Instal·lacions - Cleopatra Hotel & SPA\nUn petit oasi a Lloret de Mar\nL’Hotel Cleopatra Spa disposa de servei de recepció 24 h, bar obert de 8 h a.m. a 2 h a.m., vestíbul i sala per a reunions informals, lectura i televisió. Restaurant bufet on s’ofereixen esmorzars, dinars i sopars, acompanyats d’una atenció individualitzada per part del nostre personal pera als clients que així ho requereixin.\nLa terrassa, on trobarà el veritable oasi de l’hotel, disposa de bar, piscina climatitzada (27 °C) i zona Spa totalment exterior: Hidromassatge 37 °C, Bany turc aromàtic i sauna finlandesa.\nServei de massatges i pàrquing amb recàrrec.\nTambé tenim a la seva disposició una petita biblioteca internacional d’intercanvi de llibres, una zona de màquines recreatives i internet de pagament. Billar.\nWiFi gratuït a totes les instal·lacions.\nPàrquing de pagament segons disponibilitat\nSPA Ús exclusiu per a clients de l'hotel\nServeis complementaris a l'habitació\nReservar la teva estada a l'Hotel Cleopatra des d'aquesta web et permet obtenir el millor preu garantit i la possibilitat de completar la teva reserva amb fantàstics detalls.\nFlors, cava, pastissos, decoració… durant el procés de reserva t'oferim els millors complements per sorprendre a la teva parella.\nL'hotel disposa de pàrquing de pagament en un edifici situat a uns 200m de l'hotel. A l'arribada poden consultar la disponibilitat i sel's donaran instruccions de cóm arribar-hi.\nLa principal característica i l’element diferenciador del nostre Spa és que és totalment exterior, beneficiant-se així d’un ambient pur i renovat en tot moment.\nIdeal per a gaudir del sol a ple estiu, i sota la pluja dels mesos de primavera i tardor.\nObert cada dia de 8:00 h a 20:00 h\nHidromassatge exterior (37 °C)\nBany de vapor amb essències d’eucaliptus\nPiscina exterior climatitzada (27 °C)\nServei de massatges a la carta amb recàrrec i amb reserva prèvia\nLa piscina a l'aire lliure està climatitzada a 27 °C, amb una profunditat màxima d'1’45 m. Disposa d’una estructura central composta per 4 columnes de massatges cervicals, zona d'hidromassatge i unes solemnes columnes que emanen aigua per aportar una agradable brisa a l'ambient quan aquest ho requereix.\nEntre les instal·lacions trobem un dels seus principals atractius, el veritable oasi de l'hotel: la nostra tranquil·la i relaxant terrassa al costat de la piscina climatitzada (27 °C) amb servei de bar.\nPodrà gaudir d’aquest espai durant tot el dia, ja sigui prenent una tassa de bon cafè acompanyat per un pastís d’elaboració totalment casolana, o bé prenent un còctel fet al moment.\nZona ideal para a llegir, conversar o simplement prendre el sol durant el dia, i al vespre gaudir de la tranquil·litat o d’una bona companyia.\nEn el restaurant s’ofereixen esmorzars, dinars i sopars. La nostra cuina es caracteritza per l’elaboració diària i casolana de tots els nostres menús, amb un caràcter principalment mediterrani però amb una oferta internacional.\nPodríem destacar com alguns dels nostres plats més populars, la nostra selecció de “pinxos”, el “salmorejo”, les nostres graellades, el sopar català i molt especialment la nostra paella.\nPresidida pel nostre sarcòfag principal, es tracta d’una sala efímera i propera al nostre cafè-bar i al nostre vestíbul. Disposa de servei de Wi-fi gratuït.\nEs tracta d’un espai polivalent on es pod llegir, conversar, mirar la televisió o simplement descansar en bona companyia. Ideal per a reunions informals.


La Fundació Barça dona suport a l’unicef en l’emergència provocada pel terratrèmol i el tsunami d’Indonèsia\nAquesta catàstrofe natural ja ha provocat més de 1.400 víctimes mortals a l’illa de Cèlebes i ha deixat 5.000 desapareguts\nLa Fundació Barça ha respost a la crida de l’UNICEF per atendre els infants afectats pel terratrèmol i el tsunami que han devastat l’illa de Cèlebes, a Indonèsia. Ja s’han comptabilitzat, de moment, més de 1.400 víctimes mortals, a més 17.000 persones desplaçades, i creix la preocupació pels infants que s’han quedat sols.\nPer aquest motiu, la Fundació Barça i l’UNICEF han acordat destinar 200.000 euros amb caràcter immediat per atendre aquesta emergència. L’UNICEF està treballant des del primer minut per assistir els nens i les nenes afectats que necessiten ajuda urgent. Molts d’ells han perdut els seus familiars i la seva llar, i per tant urgeix localitzar les famílies o els cuidadors d’aquests infants que s’han quedat sols, a causa que estan en una situació de vulnerabilitat extrema.\nSegons les primeres avaluacions, les prioritats són l’evacuació i l’atenció a les persones ferides, la facilitació de serveis mèdics i d’aigua i sanejament, la provisió d’articles alimentaris i no alimentaris, i el refugi d’emergència. També s’han activat els sistemes d’identificació i derivació d’infants separats i no acompanyats, de prevenció de separació familiar, de suport psicosocial i d’educació.\nDurant la temporada 2017/18, la Fundació Barça també va donar suport amb 200.000 euros a la tasca de l’UNICEF a Mèxic després dels terratrèmols que van assolar el país, i amb 50.000 euros a l’emergència dels refugiats rohingya.\nVies de col·laboració en l’emergència d’Indonèsia:\nA través de la pàgina web: www.unicef.es/donacion-indonesia


DEMOCRÀCIA SOTA SOSPITA – Joaquim Nadal\nVivim en un context de desgast democràtic. Als ulls de molta gent, la democràcia ja no és el que era. Per alguns l’única manera de resoldre aquesta qüestió és negar condició democràtica a la democràcia liberal que es va instaurar a Espanya a partir de 1975. Aquest és el plantejament de tots els que propugnen la liquidació del règim del 78.\nTinc, en canvi, el convenciment que els anys de la transició, de 1975 a 1982 van ser una autèntica explosió democràtica i que venint d’on veníem vam construir un sistema de llibertats, individuals i col·lectives, del tot homologable amb les democràcies amb les que ens preteníem comparar.\nEl cert és, però, que amb el temps aquella explosió, ha sofert un desgast brutal. Cap altra democràcia europea ha liquidat, amb tant poc temps, un sistema que en els seus orígens i pel seu contingut era perfectament plausible. Les rigideses, el monolitisme, el bipartidisme i el bloqueig constitucional, amb la contribució indispensable de la corrupció, han fet miques aquell moment creatiu.\nSóc dels que crec que el sistema de valors dels anys inicials de la transició, amb totes les limitacions que es vulguin, van ser anys de predomini i d’hegemonia dels valors col·lectius i públics; el sentit del servei públic prevalia per damunt de l’interès especulatiu i mesquí, i les energies de milers d’homes i dones es van bolcar a desmentir, des de la gestió quotidiana, el franquisme.\nEn canvi, ara vivim en un context de subversió de valors i en una situació que posa la democràcia sota sospita. Fins al punt que no és gens difícil que en els conflictes jurisdiccionals entre el sector públic, les administracions, i l’interès privat a vegades espuri, es posi més en entredit el servidor públic i s’atorgui un crèdit immerescut al privat. Són els efectes col·laterals del desgast.\nJoaquim Nadal\t2017-02-20T17:50:44+00:00\t27/02/2017|


Existeix un joc de 'RuPaul's Drag Race' contra el joc de la humanitat - Tv I Cinema | Desembre 2021\nh, jugarem això durant HOURS.\nCartes contra la humanitat i RuPaul's Drag Race fans, alegreu-vos! A Cursa d’arrossegament La versió inspirada del icònic joc de cartes del grup existeix realment i sembla que acabem de trobar la nostra nova activitat favorita.\nAppleSto. Imatge: Amazon\nQualsevol que hagi jugat mai al joc d'estil complet, sabrà que com més divertides siguin les respostes, més probabilitats tindreu de guanyar. Estem segurs que cada roda de Cards Against Rumanity inspira una rialla sense parar (encara que sigui una versió no oficial).\nLa bona notícia és que el joc és icònic. La mala notícia és que el joc es va esgotar en aquest moment a Amazon. No us espanteu, però. Un usuari Etsy recurs amb una versió alternativa imprimible anomenada Oh The Rumanity. Veieu què hi feien allà?\nPer? 4.66 podeu descarregar targetes que tenen moments icònics de l’espectacle imprès en ells i obtenir-hi hores Cursa d’arrossegament relacionat divertit joc de cartes. La descàrrega instantània ve amb 162 targetes grises i 297 blanques.\nShantay, us quedeu més i jugueu amb nosaltres aquest joc de cartes ridículament divertit.\nDurada de l'episodi 2 de la temporada 8 de joc de trons\nguanyadors dels premis People's Choice 2019


Les vinyes s’arrengleren – Foixblog\nLes vinyes s’arrengleren\npor Lluís Foix • 25/04/2021 • 4 Comentarios\nLes sarments arrenquen fràgils amb una timidesa indescriptible.\nLes vinyes s’arrengleren. Els verds trenquen la monotonia hivernal i insinuen la frondositat de les sarments que en poques setmanes cobriran tot l’espai que ara és d’una immensa grisor. La transformació de la terra en aquests dies primaverals és d’una velocitat imparable. Res s’atura davant les lleis inescrutables de la natura.\nNo hi ha res tan mediterrani i tan antic com el vi, l’oli i el blat. No es podria viure civilitzadament sense aquests tres pilars que han vist passar segles, imperis, invasions, guerres de tota mena, les creacions artístiques més sublims i les passions iconoclastes més nefastes. No conec cap espai al món on aquests tres elements hagin conformat una cultura tan indestructible.\nLes vinyes exigeixen molta cura. No es poden abandonar com el que planta una prunera i espera que s’agafi i que al seu temps doni el seu fruit. La vinya demana atenció, cura, vigilància constant. Des de que es desperten enmig de signes lents, distints, metòdics al bell mig del mes d’abril, les vinyes travessaran una transformació constant que no acabarà fins la verema del mes de setembre. Són uns mesos trepidants. Tot canvia a una velocitat incontenible.\nEls ceps borronen després d’uns dies de plors en començar la primavera.\nArreu del món els ceps borronen després d’uns dies de plors en començar la primavera. Les sarments arrenquen fràgils amb una timidesa indescriptible. Saben que porten el vi que es servirà a les taules de rics i pobres però passen uns dies d’una fragilitat desconcertant. Depenen d’una matinada en la que el segarró, com els dits humits de Zeus, sembri la mortaldat al fons de les valls. He vist aquests dies com les gelades suaus dels últims dies han castigat definitivament vinyes senceres a les valls però han estat molt més benèvoles als plans i a cotes altes.\nLa importància de la geofísica en l’agricultura és fonamental. Trenta metres de desnivell poden representar l’èxit d`’una collita o la seva desgràcia.\nEn pocs dies els raïms es dibuixaran diminuts, insignificants, desprotegits per les pampes que en uns dies els cobriran o els empararan. Aquests dies tot sembla embrionari, insignificant, precari. La força dels embrions és indestructible quan se’ls tracta amb respecte. Tot el que és gran ha començat essent petit, manejable, destructible. Però un cop comença a fer el seu recorregut és imparable.\nEl prodigi del cicle de les vinyes es repeteix de forma rutinària. La natura s’encarrega de fer-ho tot. El vinyater ha d’estar atent i visitar els ceps cada dia, de lluny i de prop, amb la imaginació i amb la presència personal. Un bon vinyater és un enamorat de la transformació que comença amb les llàgrimes a les brocades del mes de març i acaba amb els ceps despullats, allà per Tots Sants, quan s’acaba el cicle i cauen les fulles ja pansides.\nAquests dies són molt delicats. La força de les vinyes és imparable. Només pot ser aturada per una glaçadeta de matinada als voltants de la fira de Verdú que sempre ha estat el 15 d’abril. Si és supera aquesta data hi ha molt de guanyat. Però els freds, a vegades, arriben retardats. Són dies claus per la collita del vi, del bon vi que es produeix arreu del país.\nTags:Fred Verdú vinyes\n← El peligro de las utopías\nEl factor K →\n4 comentarios por “Les vinyes s’arrengleren”\n27/04/2021 a las 10:59\nCuando el Maestro Foix se sumerge en el campo siempre es un placer leer su prosa y experimentar la poesia que nos ofrece la naturaleza.\nSensibilidad y respeto hacia la vida.\nDons si Sr.Foix, a les fulles de la vinya a Lleida s´anomenen pampes.\nAls llibres de viticultura i enología escriuem pampols.\n25/04/2021 a las 07:40\nMe gusta el escrito del Sr.Lluis y el breve escrito de Sr.Dogbert.\nLo acabo de imprimir y en la semana lo voy a distribuir a los Vinyaters, que me sumisnistran sus vinos a nuestro restaurante y tienda en la Bodega.\nComo ennoblece a la actividad.Gracias\n25/04/2021 a las 01:46\nEl canto a la tierra y a la naturaleza del Sr. Foix es siempre una firme y contundente llamada a lo ancestral. a lo magico tambien y a la vida.


“Es va descalçar, es va agenollar i es va posar a resar sense mascareta” - Altaveu el diari digital d'Andorra\n“Es va descalçar, es va agenollar i es va posar a resar sense mascareta”\nLa policia foragita el turista marroquí que va originar una mobilització a la zona del carrer de les Canals davant l’alerta que hi ha per eventuals atemptats jihadistes\n02/12/2020 (13:16 CET)\nPunt del carrer de les Canals on l'home s'hauria posat a resar. ARXIU\n“Es va descalçar, es va agenollar i amb veu alta, que no necessàriament cridant, es va posar a resar sense mascareta.” El comportament com a mínim sorprenent, almenys al Principat, d’un home que transitava pel carrer de les Canals, a Andorra la Vella, va originar una notable mobilització policial a la zona. L’alerta que hi ha davant eventuals atemptats jihadistes i la sensibilitat respecte certes maneres de fer van activar un operatiu que ha acabat amb el turista marroquí convidat a abandonar el país. Tècnicament, al cap d’una bona estona de l’incident va ser foragitat.\nTestimonis presencials han explicat que l’acció de l’home va agafar per sorpresa altres vianants de la zona, que són els que haurien acabat advertint la policia. En un banc que hi ha just al primer revolt que hi ha pujant al Park Hotel, a tocar del Pyrénées, l’home va iniciar les seves pregàries de manera ostentosa després de treure’s una jaqueta que portava. Va quedar en samarreta i un pantaló tipus xandall. També es va descalçar.\nAlmenys dues patrulles amb quatre agents es van desplaçar fins al lloc i van controlar l’home. Li van escorcollar la bossa que duia i també van fer algunes cerques per l’entorn tot buscant algun paquet sospitós o qualsevol element que els generés dubtes. Res de res. Segons les fonts oficials consultades es tractava d’una persona no resident originària del Marroc i de 43 anys. En l’historial al qual es va accedir al moment no hi figurava res anòmal.\nNo obstant això, se’l va convidar a marxar del país el que equivaldria no pas a una expulsió però sí a un foragitament administratiu per l’alarma causada. I és que els fets van succeir quan passaven 20 minuts de les 4 de la tarda i poca estona després que en una població alemanya hi hagués un atropellament massiu que inicialment es pensava que no pogués ser un atemptat, fet que no va ser. Relativament a prop de la mateixa zona, al carrer de les Canals, hi queda també l’ambaixada francesa. En ser els interessos gals objectiu de molts atemptats terroristes jihadistes també va incrementar el temor.


La participació al programa de Detecció Precoç de Càncer de Còlon i Recte a la Garrotxa és de gairebé el 57% - Garrotxa Digital\nLa participació al programa de Detecció Precoç de Càncer de Còlon i Recte a la Garrotxa és de gairebé el 57%\nOlot - Publicat a les 13:17h\n09 Setembre, 2015\nComentaris tancats a La participació al programa de Detecció Precoç de Càncer de Còlon i Recte a la Garrotxa és de gairebé el 57%\nGairebé 2.400 persones ja han participat al programa de Detecció Precoç de Càncer de Còlon i Recte a la Garrotxa. Fins al moment s’han enviat les invitacions a les regions sanitàries de Sant Joan les Fonts, la Vall d’en Bas i Besalú i queda pendent només Olot, on es començaran a enviar les invitacions a partir de dilluns.\nDes de que al gener es va posar en marxa el programa de Detecció Precoç de Càncer de Còlon i Recte a la Garrotxa ja han estat 2.397 persones les que han participat. En total s’han enviat més de 4.600 invitacions per correu postal a tots els homes i dones d’entre 50 i 69 anys de les regions sanitàries dels ABS de Sant Joan les Fonts, la Vall d’en Bas i Besalú. Així doncs, el percentatge de participació ha estat superior al 50%.\nPer regions sanitàries, en la que més persones hi han participat és la de la Vall d’en Bas, que a més d’aquest terme municipal inclou les Planes d’Hostoles, Sant Feliu de Pallerols i Sant Aniol de Finestres. Aquí la participació ha estat de gairebé el 57% amb 915 persones que s’han fet la prova de les 1.600 cartes que es van enviar entre els mesos de març i maig.\nA la regió sanitària de Besalú, que engloba també Argelaguer, Beuda, Maià de Montcal, Montagut i Oix, Sales de Llierca, Sant Ferriol, Sant Jaume de Llierca i Tortellà, és la darrera en la que es van enviar les cartes de recomanació entre els mesos de maig i juny i ja s’han fet la prova 795 persones de les 1.595 persones convidades. Això representa gairebé un 50% de participació.\nFinalment a la regió sanitària de Sant Joan les Fonts hi han participat el 48,76% de les 1.409 persones d’entre 50 i 69 anys a les que es va enviar la invitació entre els mesos de gener i març.\nA la Garrotxa només queda pendent d’enviar les cartes de recomanació a la regió sanitària d’Olot, que és la més gran amb gairebé 9.500 persones del rang d’edat del programa. Aquesta regió inclou també les poblacions de Les Preses, Riudaura i Santa Pau. L’enviament de les cartes començarà dilluns i es podran rebre fins al desembre.\nEl programa de Detecció Precoç de Càncer de Còlon i Recte recomana per carta postal el cribratge d’aquest càncer a tots els homes i dones entre 50 i 69 anys mitjançant la prova de detecció de sang oculta en femta. Aquest és recomanable ja que la malaltia és asimptomàtica fins que està molt avançada.\nLa Garrotxa va ser una de les àrees on abans es va iniciar aquest programa que el setembre s’amplia a tot Girona a aquelles regions sanitàries on encara no s’havia iniciat: el Gironès, el Pla de l’Estany, la Selva, l’Alt Empordà i l’Alt Maresme. Aquest mateix mes també s’ampliarà a diferents territoris de la regió sanitària de Barcelona.\n– El Rotary Club Olot Garrotxa recapta 45.000 euros en un sopar benèfic pel programa de detecció precoç del càncer de còlon i recte\n– Envien les primeres invitacions a la Garrotxa per participar al programa de detecció precoç del càncer de còlon i recte\n– Els hospitals de la Garrotxa, Osona i Ripollès inicien el programa de detecció precoç de càncer de còlon i recte\nL’Ajuntament d’Olot asfaltarà els aparcaments de Macarnau i de la pista d’atletisme amb el Pla d’Asfalts 2015\nEl tradicional ball d’espelmes dels gegants clou els actes de Festes del Tura 2015\nCentenars de persones assisteixen a la 12a edició del Guateque de Ràdio Sant Joan\nCentenars de persones van assistir ahir al Guateque de Ràdio Sant Joan, que va tenir lloc al pavelló d'esports del poble i que va permetre als assistents, reviure aquelles festes de quan eren joves que, com aquesta, començaven a dos quarts de 6 de la tarda.…\nLa Coral Croscat celebra el seu 40è aniversari amb un concert transcendental al santuari del Tura\nLa Coral Croscat compleix 40 anys de la seva creació. Amb motiu de l'efemèride, l'entitat olotina ha celebrat aquest dissabte un concert al santuari del Tura, que demostra l'evolució a nivell artístic de la coral. Fins a un total de 150 espectadors no es van…\nEls Bombers consideren clau la col·laboració dels voluntaris en la localització del cos del veí d’Olot al coll d’Uria\nAhir a la tarda un helicòpter va traslladar el cos sense vida del veí d’Olot desaparegut des de dilluns a la tarda al coll d’Uria fins al camp de futbol d’Hostalets d’en Bas. Allà esperava la furgoneta judicial. S’investiguen les causes de la mort…\nLes investigacions del brot de coronavirus detectat a la residència Torreblanca de Sant Joan les Fonts segueixen obertes\nEn aquests moments, segons el Departament de Drets Socials, hi ha 3 usuaris de la residència positius de COVID-19 i una trentena de persones aïllades per ser contactes estrets, totes sense símptomes. Pel que fa als treballadors, actualment hi ha 6 persones…\nEl Passeig de la Muralla s’omple de colors i famílies a la primera Festa Holi de Festes del Tura\nPer primera vegada per a les Festes del Tura es va organitzar una Festa Holi. La iniciativa va sorgir dels Pressupostos Participatius d'Olot. El Passeig de la Muralla es va emplenar de famílies, joves i molts colors. Fer un Festival Holi va ser la proposta més…


La Fundació Salut Empordà va participar per primer cop a la Fira d’Ocupació TreballemGi de Girona ·\nInici Actualitat La Fundació Salut Empordà va participar per primer cop a la Fira...\nLa Fundació Salut Empordà va participar per primer cop a la Fira d’Ocupació TreballemGi de Girona\nL'estand de la Fundació Salut Empordà a la Fira d’Ocupació TreballemGi de Girona\nLa Fundació Salut Empordà va poder contactar amb candidats d’auxiliar d’infermeria, tècnics de diversos serveis sanitaris, socials i d’administració, entre d’altres futures vacants\nLa Fundació Salut Empordà (FSE) va participar per primer cop a la Fira d’Ocupació TreballemGI de Girona, que va tenir lloc dimecres a l’Auditori de Girona, i la valoració de l’experiència va ser molt positiva, ja que la FSE va poder contactar amb candidats per a futures vacants d’auxiliar d’infermeria, professional de serveis centrals, tècnic de diversos serveis, com pot ser el d’Anatomia patològica, treballador/a social i administratiu/va.\nLa seva presència a la Fira va permetre a l’entitat establir contactes estratègics amb diverses associacions, institucions i administracions del territori relacionades amb el sector de l’ocupació i la inserció laboral.\nLa FSE va voler ser present en aquesta fira d’ocupació de Girona després del bon resultat que va tenir la participació a l’edició altempordanesa, que va tenir lloc a Figueres al mes de març.\nDes del Departament de Recursos Humans de la Fundació -que gestiona l’Hospital de Figueres, el Centre Sociosanitari Bernat Jaume i l’ABS l’Escala-, es considera que aquest tipus d’espais aporten un valor afegit en el procés de selecció de personal, ja que permeten el tracte directe amb el candidat abans que aquest enviï el currículum, facilitant el retorn d’informació per ambdues parts.\nLa fira TreballemGi està organitzada per la Cambra de Comerç de Girona amb la col·laboració de l’Ajuntament de Girona, el Consell Comarcal del Gironès, la Diputació de Girona, el Departament d’Educació i el Servei d’Ocupació de Catalunya. En aquesta ocasió ha comptat amb 38 empreses de diferents sectors com la sanitat, els serveis o la indústria, que oferien 150 llocs de feina.\nTreballemGi comptava amb l’èxit de les tres edicions anteriors celebrades a Blanes, Figueres i Girona, donat el seu impuls per ajudar a la inserció i orientació dels joves, facilitant-los el contacte amb empreses i entitats que estan interessades en noves incorporacions.\nArticle anteriorCampió d’Espanya, plata al Mundial i ara campió de la Lliga de Surfcàsting de La Perola de Roses\nArticle següentLes moratòries d’apartaments turístics fomenten encara més l’intrusisme


Mini femení: B.Vilafant 2002 73 – B. Lloret 76\nJugadores: Ruth, Eva, Carla Rebollo, Aina, Sara, Íngrid, Èlia, Carola i Mar.\nParcials: 4-8, 18-2, 10-10, 17-12, 5-11, 9-8, 5-16, 5-9 (73-76)\nPartits d'alts i baixos.\nDerrota dolorosa no per la derrota en sí, sinó perquè érem superiors a l'equip contrari i no hem treballat prou per guanyar-les.\nLa defensa ha deixat molt que desitjar, ja que les de Lloret normalment tenen una mitjana de 43 punts i ens n'han fet 76. L'atac prou bé, però en els moments finals quan el cansament s'ha fet present i el físic no acompanya, no hem sabut moure la bola per trobar espais.\nHem d'aprendre a conviure amb la pressió de les rivals, no pot ser que cada equip que ens pressiona, ens passi per sobre.\nAquesta setmana descansem i només ens quedarà un partit de lliga contra el Verges. Serà un bon pal de paller per veure si som capaços de superar a equips que ens pressionen. Ànims i a entrenar fort!\nP.D. Gràcies a la Mar per donar-nos un cop de mà.\nFotos: Glòria Angulo, Miquel Vilarrasa. Més imatges, aquí.


Un jutge obliga a adjudicar les places del MIR de forma presencial a Madrid\nAlguns metges havien protestat perquè el Ministeri de Sanitat volia decidir per via telemàtica els centres per fer l'especialitat\n03/07/2020 - 10.05 Actualitzat 06/07/2020 - 09.47\nResidents de medicina protesten davant del Ministeri de Sanitat (EFE/Chema Moya)\nEls MIR, metges interns residents, han passat nervis extra aquest any perquè fins fa unes hores no se sabia com es faria l'adjudicació de les places de la seva especialitat.\nFinalment, el Ministeri de Sanitat ha confirmat que els llocs en centres sanitaris per fer la residència s'adjudicaran de manera presencial a Madrid a partir del 13 de juliol i fins al dia 31. Això permetrà als metges començar la feina al setembre.\nEl Ministeri ha pres aquesta decisió després que el Tribunal Suprem va decidir que el procés no podia ser només virtual. Dilluns, el tribunal va suspendre l'adjudicació de places MIR per via telemàtica, tal com reclamava un recurs presentat per 31 participants a les proves.\n📢 La Dirección General de Ordenación Profesional comunica que la adjudicación #MIR2020 será presencial. Se iniciará el 13/07 y finalizará el 31/07 en la ciudad de Madrid #CCOOSeMueve #FSEconGarantias #FSEnlucha @CCOOMadrid @fssccoo pic.twitter.com/gj7stZ2wkB\n CCOO Sanidad Madrid (@CCOOSanidadMad) July 3, 2020\nSanitat encara ha de concretar el lloc i l'hora on es farà l'adjudicació de places. Recomana fer la sol·licitud telemàticament i evitar desplaçaments "per raons de salut pública i sobre la base d'un elemental principi de cautela i precaució" en la situació de pandèmia actual.\nEl 13 de maig el Ministeri de Sanitat va establir l'obligatorietat de fer la sol·licitud de places per via telemàtica per a les titulacions universitàries de medicina, farmàcia i infermeria, entre d'altres. Però l'alt tribunal va ordenar a l'administració adoptar les mesures necessàries per poder-ho fer presencialment.\nAixò afecta el procés de medicina, que no s'havia iniciat. També preveu l'ampliació de 143 places que s'afegiran a les aprovades en un primer moment. En total, per tant, hi haurà 9.682 places MIR.


Un centenar de dones s'han mobilitzat aquest dimecres a Vilanova i la Geltrú en solidaritat amb el poble de Xile i han fet la performance més viral de les protestes xilenes\nRedacció Vilanova i la Geltrú 11-12-2019 21:27 Lectures 6199\nVilanova crida contra la violència masclista i canta i balla l'himne "Un violador en tu camino". CUP Vilanova\nUn centenar de dones s'han mobilitzat aquest dimecres a Vilanova i la Geltrú en solidaritat amb el poble de Xile i han fet la performance més viral de les protestes contra la violència masclsita. Les manifestants han cantat i ballat l'himne "Un violador en tu camino" en diferents punts del recorregut de la protesta, que ha arrencat a la plaça de les Neus.\nVilanova ha mostrat amb aquesta mobilització la seva solidaritat amb Xile. L'himne "Un violador en tu camino" neix de la protesta creada pel col·lectiu feminista Lastesis de Valparaíso (Xile) amb l'objectiu de protestar contra les violacions als drets de les dones en el context de les protestes que es realitzen en aquest país. Va ser interpretat per primera vegada davant de la Segona Comissaria de Carabiners de Xile en Valparaíso el 18 de novembre de 2019. Una segona interpretació feta per 2.000 dones xilenes el 25 de novembre de 2019 com a part del Dia Internacional de l'Eliminació de la Violència contra la Dona va ser gravada en vídeo i viralitzada a les xarxes socials.\nL'onada de solidaritat amb les dones xilenes ha arribat a Vilanova i la Geltrú, després de fer aturades a Alemanya, l'Argentina, Colòmbia, França, Espanya, els Estats Units, Guatemala, Mèxic, Paraguai, el Perú, Regne Unit, l'Equador,República Dominicana i l'Uruguai, que han adoptat aquesta cançó com un himne pel cessament i càstig de feminicidis i violència sexual.


Arrels Sant Ignasi i Càritas Lleida se sumen a la campanya "Som persones. Tenim drets. Ningú sense llar" | Voluntaris.cat\nArrels Sant Ignasi i Càritas Lleida se sumen a la campanya “Som persones. Tenim drets. Ningú sense llar”\nLes dues entitats han convocat diversos actes a la ciutat de Lleida amb l’objectiu de denunciar la vulneració de drets sistemàtica que pateix aquest col·lectiu.\nArrels St. Ignasi i Càritas Lleida organitzen, per als propers dies, diversos actes en el marc de la campanya ‘Som persones. Tenim drets. Ningú sense llar’ promoguda per Cáritas Española, XAPSLL, FACIAM i BesteBi. La campanya porta 25 anys recordant la situació de les persones sense llar i denunciant la vulneració de drets sistemàtica que viuen, en el seu dia a dia, tantes persones immerses en aquesta problemàtica.\nEl 23 de novembre a les 12.00 h tindrà lloc una flashmob reivindicativa a la plaça Paeria de la capital del Segrià. El divendres 24, a partir de les 17.30 h, una xocolatada, un mural participatiu i una pregària de Taizé visualitzaran la situació que estan vivint moltes persones de la ciutat. Per acabar, el diumenge 26 a les 13.00 h a la parròquia de Sant Ignasi de Lleida, l’eucaristia en memòria de les persones sense llar posarà el punt i final als actes.\nDes de Càritas es proposen diverses actuacions per a establir els drets d’aquestes persones. Es demana que les administracions públiques projectin reformes estructurals que comportin l’aplicació del dret humà a tenir un habitatge digne i adequat, que la ciutadania conegui les entitats socials del seu territori que promouen i valoren els drets de les persones que no tenen lloc on viure, i que els mitjans de comunicació informin des d’un llenguatge i des d’una perspectiva de drets que ajudi a eliminar les barreres.\nCàritas afirma que algunes legislacions i ordenances municipals criminalitzen o sancionen la pobresa de moltes persones que no tenen lloc on viure són objecte de delictes d’odi. Per exemple, un 47,1% de les persones que no tenen lloc on viure tenen per explicar almenys un incident o delicte relacionat amb la seva situació d’exclusió durant la seva història d’estar sense llar. 11,7 milions de persones a Espanya estan afectades per diferents processos d’exclusió social, i 5 milions de persones estan ja afectades per situacions d’exclusió severa.


L’acte acadèmic d’investidura del Dr. Peter J. Balsells com el 23è doctor honoris causa de la UdG ha tingut lloc aquesta tarda a l’Aula Magna Modest Prats de la institució universitària, i ha estat presidit el rector de la UdG, Sergi Bonet.\nEl director de l’Escola Politècnica Superior i padrí del doctorand, Joaquim Salvi, ha elogiat la figura de Balsells i ha desgranat tots els detalls de la seva intensa biografia que l’han fet mereixedor del màxim reconeixement acadèmic de la institució universitària. El secretari general en funcions, Ricard Rigall, i la presidenta del Consell Social de la UdG també han participat en la cerimònia acadèmica.\nEn els seu discurs, el rector ha destacat el compromís amb la societat del Dr. Balsells i que “els somnis només es fan realitat quan passió i professionalitat van lligades”. El Dr. Balsells, d’altra banda, s’ha mostrat “profundament agraït” pel reconeixement i ha declarat viure “un dia de somni”.\nLa concessió del Doctorat Honoris Causa a Pere Balsells i Jofre va ser aprovada pel Consell de Govern a proposta de la Comissió de Govern de l’Escola Politècnica Superior, per la seva contribució al progrés de la tecnologia, pel seu mestratge en els camps de la seva especialitat, pel seu generós mecenatge a la Universitat de Girona i pels seus valors d’humanitat, humilitat i estima envers el nostre país.\nNascut a Barcelona l’11 de febrer de 1928, Balsells va emigrar als Estats Units a l’edat de 18 anys. Allà va crear l’empresa Bal Seal Engineering Inc que fabrica productes d’alta tecnologia per a la indústria mèdica o aeroespacial, entre altres.\nDes dels Estats Units, Balsells ha promogut a Catalunya diverses iniciatives de caràcter educatiu i cultural, i és el mecenes de diversos programes de beques en enginyeria, entre els que destaquen les beques Balsells de la Generalitat de Catalunya, creades el 1996, que donen ajut econòmic a estudiants que vulguin fer formació de postgrau a Califòrnia. A partir de 2003, el Patronat de la Politècnica s’afegeix a aquesta iniciativa cofinançant una beca addicional per a estudiants de l’Escola Politècnica Superior, a la que s’hi ha pogut acollir un total de 17 estudiants de la UdG.\nPeter J. Balsells ha rebut les més altes distincions catalanes, com ara la medalla al treball President Macià de la Generalitat de Catalunya, el Premi Nacional de Mecenatge Científic i la Creu de Sant Jordi de la Generalitat de Catalunya.


Notícia: Blanes posa en marxa 12 ‘Agents Ciutadans’ per informar i vetllar per la seguretat COVID a les platges\nBlanes posa en marxa 12 ‘Agents Ciutadans’ per informar i vetllar per la seguretat COVID a les platges\nNoticia publicada a la web el 07/12/2020 10:18:33 AM\nSubstitueixen als informadors que han estat treballant-hi des de l’1 de juny, i els coordina Protecció Civil conjuntament amb els 25 efectius del Servei de Vigilància, Salvament i Socorrisme\nA l'esquerra, un 'Agent Ciutadà', i a la dreta un socorrista Aquàtic\nPolicia Local, Protecció Civil, Socorristes Aquàtics i Agents Ciutadans\nAmb la incorporació dels Agents Ciutadans es disposa d’un equip d’efectius que s’encarrega –cadascú en la seva parcel·la de competències municipals- de la seguretat ciutadana, sanitària i de control a Blanes. La base de funcionament són els cossos de la Policia Local i Protecció Civil, que estan en servei al llarg de tot l’any i van ser els primers en haver d’aplicar i controlar totes les mesures que s’han anat succeint al llarg dels mesos per frenar i controlar l’expansió epidemiològica.\nDes del juny i fins al setembre hi haurà desplegats a les zones de bany del municipi 25 persones que formen part del Servei de Vigilància, Salvament i Socorrisme, com cada estiu. Aquest any, però, han hagut d’incrementar les pròpies mesures amb EPIs per la seva tasca. I finalment també hi ha els ‘Agents Ciutadans’ que substitueixen els Informadors de Platja de principis de juny. Tots quatre col·lectius van uniformitzats de manera que siguin fàcilment identificats per la ciutadania.\nInformar i controlar per tancar platges quan s’excedeixi l’aforament\nLa principal tasca que estan fent els Agents Ciutadans és vetllar perquè els usuaris de les platges respectin les distàncies de seguretat que preveuen les mesures sanitàries per contenir el contagi de la COVID-19. En aquesta mateixa línia, quan es comprovi que ja s’ha superat el límit raonable, s’encarregaran d’alertar al cap de Protecció Civil perquè, al seu torn, s’implementi el tancament dels accessos a la zona de bany afectada.\nCues en l'accés a la platja de Cala Bona, aquest passat dissabte\nCurs Formatiu previ a l’entrada en funcionament dels Agents Ciutadans\nLes 12 persones que s’han incorporat aquest cap de setmana com ‘Agents Ciutadans’ han rebut una formació específica que els ha preparat per atendre els casos amb què es puguin trobar durant aquestes setmanes. Tanmateix, aquest passat divendres el cap de Protecció Civil de Blanes els va fer una formació per posar-los en antecedents sobre les tasques i els consells a tenir en compte.\nEn aquest sentit, els va remarcar la necessitat que els usuaris segueixin diverses mesures de seguretat. La principal és que mantinguin una actitud responsable i que respectin les instruccions que se’ls doni, així com no sortir de casa en cas de tenir símptomes o s’està en aïllament. També es demana als usuaris que evitin les aglomeracions, per això han de mantenir la distància mínima de seguretat establerta, tant al mar com a la sorra.\nL'alcalde de Blanes, Àngel Canosa, i el cap de Protecció Civil,\nJosep Lluís Pouy, durant el curs de formació del passat divendres\nTots els objectes personals cal tenir-los dins el perímetre de seguretat que s’ocupa a la platja, i per això s’ha d’evitar compartir-los amb altres usuaris que hi hagi en aquell moment. Les tres darreres directius són: utilitzar mascaretes, que ara són obligatòries sempre que s’estigui en àmbits públics –ja siguin a l’exterior o en interior-; reforçar la higiene de mans amb el rentat i desinfecció amb gels hidroalcohòlics; i a les dutxes i rentapeus continuar mantenint la distància de seguretat i tenir cura del contacte amb les superfícies.\nTant durant el cap de setmana, quan els agents ja estaven desplegats a peu de platja, com el passat divendres durant la sessió formativa, els ha donat la benvinguda l’alcalde de Blanes, Àngel Canosa. La màxima autoritat municipal els ha desitjat sort en aquesta tasca, recordant-los que la seva missió no és tan sols atendre els banyistes, sinó representar l’Ajuntament de Blanes formant part d’un equip global que vetlla amb un objectiu comú: atendre la ciutadania de la millor manera possible.\nEls nous Agents Ciutadans substitueixen als Informadors de Platja que es van posar en marxa a Blanes el passat 1 de juny. Llavors, quan es va avançar dues setmanes sobre el què estava previst inicialment la possibilitat de poder banyar-se a les platges, es va haver de contractar una empresa de seguretat i ara, en canvi, la contractació s’ha fet directament des del consistori, anàlogament a com es fa amb els socorristes.\nData de realització: 07/12/2020 | Data de la darrera actualització: 07/12/2020


Només demanem que retirin la placa a Martínez Vendrell - Notícies Societat - Notícies Societat - e-notícies\nSocietat · 27 de Maig de 2010. 15:38h.\nEl fill de l'industrial assassinat el 1977 demana a l'Ajuntament de Santa Coloma de Cervelló que actuït "per dignitat"\nManuel Bultó, de 84 anys, fill de José María Bultó, l'industrial mort el 1977 després que li esclatés un artefacte explosiu col·locat al pit, ha demanat a l'Ajuntament de Santa Coloma de Cervelló (Baix Llobregat) que no tingui un carrer dedicat a Jaume Martínez Vendrell (1915-1989), que va ser condemnat per la seva implicació en l'assassinat. L'acte ha tingut lloc a l'Associació Catalana de Víctimes d'Organitzacions Terroristes en companyia de l'advocat Jose María Fuster-Fabra i el president de l'entitat, José Vargas.\nLa petició s'ha produït després que l'Audiència Nacional hagi desestimat fa uns dies el recurs d'apel·lació perquè fos retirada la placa. Fuster-Fabra ha afirmat que la decisió judicial l'ha deixat "perplex" i han anunciat que, en el cas que l'ajuntament, no faci res es mobilitzaran totes les associacions de víctimes per declarar l'ajuntament "enemig de les víctimes del terrorisme".\nBultó, que va ser la primera persona que va assistir el seu pare, ha explicat que després de l'atemptat "estava obert en canal" i amb un "braç arrencat". El fill de la víctima ha afirmat també que Vendrell va ser "un dels cervells" de l'acció terrorista i que "per dignitat" demanava a l'Ajuntament la retirada de la placa. "Només demanem això", ha insistit. En cas que l'ajuntament faci cas no plantejarien cap altra mesura de pressió.\n"Martínez Vendrell fue uno de los cerebros del atentado"\nMaragall, al barber\n#59 Ferran, Santa Coloma de Cervelló, 05/07/2010 - 02:03\nEstic content de tenir el carrer amb el nom d´un defensor de la terra catalana i les llibertats. Visca Catalunya Liure!!\n#58 Greg, L'H, 28/05/2010 - 18:44\nPotser Bultó tenia ideologia feixista, però al menys donava feina a molts catalans. Els que s'alegren del seu assassinat no només tenen ideologia feixista, sinó que segurament són uns paràsits socials. Així i tot no desitjo que els assassinin.\n#57 Sergi, Barcelona, 28/05/2010 - 18:20\nImmigrant Pere, tu no faràs res. Tu continuaràs servint taules al bareto de Lausana on treballes. Adapta't a l país que t'ha acollit. A Catalunya ja no hi pintes res.\n#56 Pere, Lausanne, 28/05/2010 - 16:01\nEl Patriota Martínez Vendrell fou condemnat sense proves com és habitual a la repugnant justícia dels Espanyols. L'endemà de la Independència li farem un monument. I als Bultó els expropiarem per Botflers. Com feren a Irlanda.\n#55 Jaume, Riudoms, 28/05/2010 - 15:57\nNo ho entenc, la resistència francessa contra els nazis i col·laboracionistes també eren assassins??


Ford serà present en el categoria més exclusiva | ElMotordeGirona.cat\nFord tindrà l’any 2015 dos models, un sedan de quatre portes i un monovolum, en la categoria més exclusiva dels mercats europeus. Tots dos derivaran del Ford Mondeo Vignale Concept i es caracteritzaran per detalls de disseny únics, acabats d’alta qualitat i tecnologies avançades.\nLa línia Vignale també comprendrà una sèrie de productes relacionats amb aquestes versions premium. L’estratègia Ford Vignale, que començarà a principis de l’any 2015 amb els Mondeo Vignale sedan i monovolum i també serà aplicada a altres models de la marca americana, respon tant a la tendència que apunta a serveis que estalvien temps a l’usuari com a la creixent demanda de productes Ford de gamma alta.\ntags: Ford Mondeo Vignale\nprevious Nous sistemes multimèdia de Chevrolet\nnext Audi reinterpreta l’Sport Quattro


França, les apagades informatives i els gentilhomes espanyols\nHi ha un gran apagada informativa sobre el que està passant a França, amb la lluita de classes manifestant-se com és, classe obrera contra capital, i les classes mitjanes, ahi, al mig, com ho va haver quan a Argentina diverses organitzacions trotskistes s'agrupaven al FIT i treien 1.200.000 vots, i feien actes sota la pancarta del "govern dels treballadors", desmentint a Laclau en la seva pàtria.\nPlantada del govern, aquí no passa res\nEls mitjans espanyols, caracteritzats per la mateixa premsa internacional com els menys independents d'Europa, tenen una gran capacitat per desviar el focus de l'atenció.\nUn judici que mai es va haver de produir\nEl judici de Rita Maestre ens torna a posar sobre la taula una de les tantes qüestions de la incapacitat de les burgesies espanyoles (la "castissa", la basca, la catalana i la gallega, a més dels terratinents andalusos) per culminar la separació església estat, com si van fer altres països on hi va haver revolució burgesa.\nNo sé si el paisanatge s'haurà adonat que quan un representant elegit al parlament s'entrevista amb el rei -no triat per ningú-, per negociar el nou govern, ho fa amb el Cap de l'Exèrcit (el rei) i sota la vigilància d'un oficial de l'exèrcit -el que obre i tanca la porta del despatx reial, i queda de guàrdia en el seu porta-.\nL'INDIVIDU HO ÉS TOT, L'ORGANITZACIÓ ÉS RES\nÉs al·lucinant veure com un estat on ningú tria al Cap de l'Estat, ho és pel feudal dret de sang, on ningú no tria directament al president del govern (en realitat primer ministre), ni als alcaldes ni presidents de diputació, ni presidents de CC AA, els mitjans siguin tan delirantment personalistes i centralistes.\nMor als 80 anys Abdelkader Bensalá, president interí d'Algèria després de la dimissió de Buteflika\nLa nova seu de Naturgy a Barcelona rep el premi d'or dels Novum Design Awards\nEl CZFB es mostra "orgullós" de participar en el perte del vehicle elèctric i connectat


ORDENANÇA NÚM. 21 (2016)\nORDENANÇA NÚM. 21\nPREUS PÚBLICS DE SERVEIS PRESTATS DIRECTAMENT PER L'AJUNTAMENT\nDe conformitat amb el que disposen els articles 41 a 47 del Reial Decret Legislatiu 2/2004, de 5 de març, pel que s'aprova el Text Refós de la Llei reguladora de les Hisendes Locals s'estableix amb caràcter general aquesta Ordenança per a regular els diferents Preus Públics que es relacionen com a annexos d'aquesta Ordenança. Amb caràcter supletori serà d'aplicació la Llei 8/1989, de 13 d'abril de taxes i preus públics.\nArticle 2. Concepte.\n1. Tenen consideració de preus públics les contraprestacions pecuniàries que se satisfan per la prestació de serveis o la realització d'activitats de competència municipal quan hi concorri alguna de les dues circumstàncies següents:\nQue siguin de sol·licitud o de recepció voluntària per part dels administrats. A aquest efectes es considerarà voluntària:\n1. Quan no vingui imposada per disposicions legals o reglamentàries.\n2. Quan els béns, serveis o activitats requerits no siguin imprescindibles per la vida privada o social del sol·licitant.\nQue es prestin o realitzin pel sector privat, estigui o no establerta la seva reserva a favor del sector públic, conforme a la normativa vigent.\n2. No es poden exigir preus públics per cap dels serveis o activitats següents:\nProveïment d'aigües en fonts públiques.\nEnllumenat de vies públiques.\nVigilància pública en general.\nNeteja de la via pública.\nEnsenyament en els nivells d'educació obligatòria.\nLes administracions públiques no estan obligades al pagament de preus públics pels aprofitaments inherents als serveis públics de comunicacions que explotin directament i per tots els que interessin immediatament la seguretat ciutadana o la defensa nacional.\n3. Els serveis i les activitats objecte de prestació o de realització pels centres gestors i organismes autònoms de l'Ajuntament s'especifiquen a les tarifes annexes a aquesta ordenança, i són els que es relacionen en l'índex de les ordenances fiscals i de preus públics vigents en cada exercici.\nEstan obligats al pagament dels preus públics els que es beneficiïn dels serveis o activitats, pels quals calgui satisfer-los.\nEn els casos de menors d'edat, són responsables del pagament els pares, tutors o altres legalment responsables.\nArticle 4. Quota.\n1. Les quanties dels preus públics venen detallades en els annexos a aquesta ordenança, per cadascun dels serveis i/o activitats de què es tracti. En les tarifes de preus públics es té en compte l'IVA a repercutir si escau, d'acord amb la normativa que el regula.\n2. L'obligació de pagament dels preus públics detallats en els annexos neix des que es presti o realitzi qualsevol dels serveis i/o activitats a què es refereixen.\nArticle 5. Legalització.\nEl pagament de preus públics per serveis o activitats efectuades que no hagin estat autoritzats prèviament o que ultrapassin els límits de l'autorització no comporta la seva legalització i és compatible amb la suspensió de la prestació del servei o de l'activitat i amb les sancions i altres mesures que corresponguin.\nArticle 6. Indemnització per destrucció o deteriorament del domini públic.\nQuan per l'activitat pugui provocar la destrucció o el deteriorament del domini públic, el beneficiari, sense perjudici del pagament del preu públic que li correspongui, quedarà obligat a reintegrar el cost total de les despeses de reconstrucció o de reparació corresponents i a dipositar-ne l'import prèviament, si es considera necessari per part de l'Ajuntament.\nSi els danys són irreparables, s'indemnitzarà el municipi amb una quantitat igual al valor dels béns destruïts o a l'import del deteriorament ocasionat.\nL'Ajuntament no pot condonar totalment o parcialment les indemnitzacions i els reintegraments a què es refereix aquest article.\nCas que no s'hagi produït cap desperfecte, destrucció o deteriorament, el dipòsit o fiança es podrà retornar sense necessitat d'acord, amb el vistiplau del cap/tècnic responsable del servei en qüestió.\nArticle 7. Naixement de l'obligació.\n1. L'obligació de pagar el preu públic neix en el moment en què se sol·liciti el servei o l'autorització per l'activitat o l'aprofitament especial o amb l'inici de la prestació del servei o la pràctica de l'activitat, encara que no hagi estat concedida l'autorització.\nEls preus aplicables seran els vigents en el moment de la prestació del servei o pràctica de l'activitat, havent de practicar si escau, liquidacions complementàries. L'Ajuntament podrà exigir el dipòsit previ de l'import total o parcial.\n2. L'Ajuntament pot exigir-ne el dipòsit preventiu total o parcial per possibles destruccions o deterioraments del domini públic amb caràcter previ a la concessió de l'autorització corresponent.\nArticle 8. Devolució.\n1. Per al supòsit de que el servei públic o l'activitat administrativa no es presti per causes imputables a l'Administració (Ajuntament), l'import de la devolució serà el que es detalla tot seguit:\n* Si no s'ha iniciat el servei/activitat o el servei/activitat no arriba a la meitat de la prestació 100%\n* Si el servei/activitat s'està prestant i ultrapassa la meitat de la prestació 50%\nS'entendrà causa imputable a l'Administració l'originada exclusivament per voluntat municipal que no vingui motivada, promoguda, ocasionada o provocada per actuacions, fets, obres, conductes o comportaments dels interessats.\n2. Per als supòsits de renúncia de l'obligat al pagament , l'import de la devolució serà el que es detalla tot seguit:\n* Si no s'ha iniciat el servei/activitat 75%\n* Si el servei/activitat s'està prestant i no arriba a la meitat de la prestació 50%\n* Si el servei/activitat s'està prestant i ultrapassa la meitat de la prestació 0%\n3. En ambdós supòsits es retornarà el 100% del dipòsit o fiança que s'hagués demanat.\n4. En el cas d'espectacles que no se celebrin per causes meteorològiques, o altres de força major, l'Administració podrà optar per bescanviar l'entrada/tiquet per altra sessió.\n5. Tot això s'aplicarà supletòriament i sens perjudici del que s'estableixi en els annexos particulars puguin establir per l'especifitat de cadascun dels serveis o activitats que regulen.\nArticle 9. Terminis.\nPer al pagament del preu públic, l'Ajuntament pot establir terminis de venciment mitjançant el reglament del mateix servei o d'acords de caràcter general, que podran ser adoptats per la Junta de Govern Local.\nSi no s'hagués establert explícitament, en cas que es tracti de prestació de serveis de tracte successiu, el venciment serà l'últim dia del trimestre natural. En qualsevol altre cas, si el cobrament s'ha d'efectuar per ingrés directe, el venciment es produeix en el moment de la notificació. En els altres casos, en el moment del requeriment de pagament.\nArticle 10. Gestió dels preus públics.\n1. L'Ajuntament pot exigir els preus públics en règim de liquidació, autoliquidació, ingrés directe, o per remeses de rebuts a passar al cobrament via domiciliació bancària.\nEn aquest darrer cas, les devolucions de rebuts domiciliats per part dels usuaris comportarà:\n- Nou càrrec del rebut amb inclusió de les comissions i/o despeses que per motiu de la devolució s'haguessin pogut ocasionar.\n- Si aquest nou càrrec es retorna novament, es practicarà liquidació pel total deute, incloent qualsevol comissió i/o despesa ocasionada, seguint-se, a partir d'aquest moment, el procediment cobrador pertinent.\n2. Quan per la prestació d'un servei o la realització d'una activitat s'exigeixi el pagament d'un preu públic de caràcter periòdic, es pot confeccionar un padró i efectuar-ne el cobrament per rebut anual, d'acord amb el calendari que prevegi l'Ajuntament. En aquests supòsits l'acreditament coincidirà amb l'1 de gener de cada any.\n3. L'administració pot exigir als usuaris totes les declaracions o aportacions de dades que consideri necessàries per conèixer el grau real d'utilització o d'aprofitament del servei i pot, així mateix, fer les comprovacions oportunes.\n4. En allò no previst en la present Ordenança s'estarà a l'Ordenança General reguladora de la gestió, liquidació, inspecció i recaptació dels ingressos de dret públic municipals.\n5. La recaptació dels Preus Públics es realitzarà per part de l'ORGT de la Diputació de Barcelona, d'acord amb el conveni subscrit entre ambdós organismes, i les seves actuacions s'adequaran al previst per la normativa aplicable i l'Ordenança general reguladora de la gestió, inspecció i recaptació dels ingressos de dret públic municipals.\nArticle 11. Establiment i fixació de preus públics.\n1. L'establiment i la fixació de preus públics corresponen al Ple, sense perjudici de les seves facultats de delegació en la Junta de Govern Local, de conformitat amb l'art. 22.2.e, de la Llei 7/85, de 2 d'abril.\nSegons l'acord adoptat pel Ple Extraordinari de l'Ajuntament de data 22/06/2015, sobre delegacions de competències en la Junta de Govern Local, correspon a aquest òrgan l'establiment de preus públics per la prestació de serveis municipals que es prestin o realitzin també pel sector privat, així com l'aprovació o modificació de llurs quadres de tarifes annexos a l'Ordenança General dels Preus Públics Municipals. Per a la fixació dels preus s'haurà de tenir en compte el cost del servei o el valor de l'aprofitament de què es tracti.\n2. Els preus públics es determinaran a un nivell que cobreixi, com a mínim, els costos econòmics originats per la realització de les activitats o la prestació dels serveis o a un nivell que resulti equivalent a la utilitat que se'n derivi. No obstant això, quan existeixin raons socials, benèfiques, culturals o d'interès públic que així ho recomanin poden assenyalar-se preus públics inferiors, amb la corresponent previsió pressupostària prèvia per a la cobertura de la part del preu subvencionada.\nArticle 12. Serveis o activitats amb altres ens.\n1. Els preus públics derivats de prestacions o activitats concertades amb Administracions públiques, entitats o institucions de dret públic o privat, seran els que inclouen els contractes i/o convenis amb/entre les institucions indicades. Si no n'hi ha, seran els dels quadres de tarifes dels annexos corresponents d'aquesta ordenança.\n2. Els preus públics poden ser objecte de conveni amb particulars, amb les següents condicions:\nEl subjecte passiu ha d'estar al corrent dels seus deutes tributaris.\nLa durada màxima serà de 2 anys, prorrogables d'un en un si se sol·licita abans del darrer trimestre de la seva vigència. S'entendrà concedida la pròrroga si en el termini d'un mes no ha recaigut resolució expressa al respecte.\nEls ingressos s'efectuaran tal com es disposi en el conveni.\nLa rescissió del conveni es produirà per la manca d'ingrés del preu o d'algun dels terminis establerts.\n3.- Els preus públics que puguin correspondre a “Telefónica de España, Sociedad Anónima Unipersonal” son substituïts per la compensació en metàl·lic de periodicitat anual que realitza aquesta empresa.\nLa present Ordenança va ser aprovada provisionalment pel Ple de l'Ajuntament el 29 d'octubre de 2015 i va quedar definitivament aprovada de forma automàtica al no haver-se presentat en contra cap reclamació, i entrarà en vigor el mateix dia que es publiqui al Butlletí Oficial de la Província i s'aplicarà a partir de l'1 de gener de 2016. La present ordenança i els seus annexos es mantindran vigents fins que es modifiquin o es deroguin expressament. En cas de modificació parcial, els articles o parts d'articles no modificats restaran vigents.


Nombres positius i negatius en la resolució de sistemes a l’Antiga Xina. – C2EM\nnov.14 Comentaris tancats a Nombres positius i negatius en la resolució de sistemes a l’Antiga Xina.\nNombres positius i negatius en la resolució de sistemes a l’Antiga Xina.\nEn antics textos xinesos, en particular els Nou Capítols (Jiuzhang Suanshu) (s. I dC), apareixen procediments que permeten copsar com els xinesos van començar a treballar amb positius i negatius en la resolució de sistemes d’equacions. Permeten dissenyar activitats d’aula per una millor comprensió i maneig dels nombres negatius\nCarles Puig, Iolanda Guevara\nAquesta comunicació forma part de la càpsula: Textos històrics per generar activitats competencials sobre nombres negatius, juntament amb les comunicacions Els nombres negatius en la resolució d’equacions a l’Índia Antiga i L’algebrització de les matemàtiques per a la comprensió dels nombres negatius


Reprenem el blog amb tooooooooooooooooot el que hem fet! | Societat (i) limitada\n← 06.07.2013 · Coll de Pal\n13.07.2013 · Half Les Angles →\nAquesta entrada ha esta publicada en Calaix de sastre, competicions, raids, Sortides a còrrer, sortides amb bici. Afegeix a les adreces d'interès l'enllaç permanent.\n3 respostes a Reprenem el blog amb tooooooooooooooooot el que hem fet!\ndijous, 11 Juliol 2013 a les 7:26 am\nQuin any de proeses que porteu! I les que us deuen quedar,oi? Disfruto molt llegint el vostre blog…ja ho trobava a faltar!\nNo és per res…però amb la Violeta, el blog ha guanyat mooolt! 😉\nM’agradaria molt que poguéssiu tornar a muntar alguna ponència o conferència sobre els raids, partint de les vostres experiències . 🙂\nMar Bonilla ha dit:\ndijous, 11 Juliol 2013 a les 7:28 am\nPerdoneu…no havia escrit qui sóc…\nDimarts, 16 Juliol 2013 a les 10:53 am


El PP de Torrent recull més de 400 signatures contra els indults als polítics independentistes | Periódic local L' Opinió de Torrent\nFolgado: “Quasi mig miler de persones s'han acostat per a mostrar el seu descontentament, a través de la seua signatura, contra aquesta aberració jurídica de Sánchez, i han manifestat també el seu cansament amb la política del PSOE de crear ciutadans de primera i de segona”.\nEl Partit Popular de Torrent s'ha sumat a la campanya promoguda pel PP nacional, per a recollir signatures enfront dels indults que Sánchez pretén atorgar als polítics independentistes condemnats després del 1-O.\nSota el lema “En defensa de la Constitució, la justícia i la igualtat de tots els espanyols Parem aquesta deriva! No als indults #*INDULTOSNOJUSTICIASI” la formació popular ha recollit més de 400 signatures en diverses zones de Torrent, durant aquesta setmana.\nLa Presidenta del PP de Torrent i Portaveu municipal, Amparo Folgado, ha expressat el seu agraïment als ciutadans de Torrent pel seu compromís amb la justícia i la Constitució. “Quasi mig miler de persones s'han acostat per a mostrar el seu descontentament, a través de la seua signatura, contra aquesta aberració jurídica de Sánchez, i han manifestat també el seu cansament amb la política del PSOE de crear ciutadans de primera i de segona” ha afirmat la líder popular.\nEl PP de Torrent ha destacat que, l'èxit d'aquesta campanya de recollida de signatures, radica en la indignació que la població en general sent davant els continus atacs, per part de Sánchez, cap al nostre estat de dret, amb l'única intenció de mantindre's en el poder.\n“No hi ha dret al fet que aquells que van voler, i volen trencar, Espanya i el nostre projecte de convivència, siguen ara premiats per Sánchez amb la llibertat, i damunt havent sigut condemnats per la justícia per delictes d'extrema gravetat. És un exemple més que Sánchez i el PSOE utilitzen les institucions de l'Estat per al seu propi interés: mantindre's en La Moncloa” ha declarat Amparo Folgado.\nDins de l'ofensiva del PP enfront dels indults dels polítics independentistes presos per part del Govern, a més d'una recollida de signatures presencial, els populars també han obert una campanya en una coneguda plataforma de recollida de signatures.\nA més, aquest diumenge 13 de juny, els populars secundaran una manifestació convocada als carrers de Madrid per a mostrar, de manera multitudinària, el rebuig dels espanyols a aquesta concessió que Sánchez pretén fer a l'independentisme català.


Unes biomolècules de l'oli d'oliva podrien tenir efectes beneficiosos sobre la salut dels vasos sanguinis - Notícies - IMIM Institut Hospital del Mar d'Investigacions Mèdiques\nEls resultats acaben de ser publicats a la revista científica Food Chemistry\nFins ara, no es coneixia què succeïa en l'organisme després de la ingesta en humans de quantitats compatibles amb la dieta de l'àcid maslínic i l'àcid oleanòlic, és a dir, què succeïa des del moment en què eren ingerits fins a la seva total eliminació del cos, és el que s'anomena farmacocinètica i, d'altra banda, la informació sobre l'activitat biològica d'aquestes biomolècules en el cos humà era molt escassa en la literatura científica.\nMitjançant un mètode de determinació dels àcids oleanòlic i maslínic en plasma desenvolupat pel Grup de Recerca en Farmacologia Integrada i Neurociències de Sistema de l'Institut Hospital de la Mar d'Investigacions Mèdiques (IMIM), i el node Consorci Mar Parc Salut de Barcelona de CIBER de fisiopatologia de l'Obesitat i Nutrició (CIBERobn), en el marc de el projecte de recerca NUTRAOLEUM, s'ha avaluat en un assaig clínic en humans la farmacocinètica d'aquests dos àcids triterpènics de l'olivera després de la ingesta d'olis d'oliva enriquits a dues concentracions diferents d'aquestes biomolècules. A més, s'ha estudiat l'efecte d'aquests àcids triterpènics sobre la funció endotelial, la qual ajuda a preservar la salut dels vasos sanguinis i prevenir l'arteriosclerosi.\nL'assaig clínic d'intervenció nutricional va consistir en desenvolupar un oli d'oliva verge extra al que se li va incorporar aquestes biomolècules naturals (àcids maslínic i oleanòlic), extretes de la pròpia oliva mitjançant una tecnologia neta i va ser subministrat a 54 voluntaris. Es van avaluar dues dosis, seguint un disseny doble cec, aleatoritzat i creuat. En la intervenció nutricional en adults sans, es va observar que tant l'àcid maslínic com l'àcid oleanòlic van augmentar en fluids biològics d'una manera dosi depenent. La biodisponibilitat de l'àcid maslínic, és a dir, la quantitat i velocitat amb que accedeix a la circulació i aconsegueix d'aquesta manera el seu lloc d'acció, va ser més gran que la de l'àcid oleanòlic. El consum dels àcids triterpènics, es va associar amb una funció endotelial millorada. Aquesta és la primera vegada que es realitza a nivell mundial aquest estudi de la farmacocinètica de l'àcid maslínic i els efectes sobre la funció endotelial in vivo en éssers humans.\nAixí mateix, s'ha modelitzat la farmacocinètica dels àcids triterpènics per comprendre millor la seva disposició en l'organisme. Això és important per determinar la seva dosificació (quantitat que ha d'estar present per exemple a l'oli) i l'interval en què han de ser ingerits. En una publicació prèvia pel mateix equip del projecte NUTRAOLEUM ja s'havia descrit el seu metabolisme (ANAL CHIM ACTA, octubre 2017. https://doi.org/10.1016/j.aca.2017.07.041).\nGrup de recerca en Farmacologia Integrada i Neurociències de Sistema\nAquest tipus d'assaigs clínics nutricionals són poc habituals a Espanya. L'assaig amb olis funcionals va ser realitzat a Granada en el Servei Públic de Salut d'Andalusia, coordinat per FIBAO entre gener i juny de 2014, sota la direcció de la Dra. María Isabel Covas Planells, investigadora de l'Institut Hospital de la Mar d'Investigacions Mèdiques a aquell moment. Després de diversos anys d'estudi, les investigacions han donat els seus fruits, ja que han generat una informació valuosíssima pionera a nivell internacional, en el món dels olis d'Oliva i la Química d'Aliments, la qual ha permès comprendre la biodisponibilitat d'aquestes dues biomolècules de l'olivera i la seva funcionalitat sobre la salut cardiovascular humana.\nEls resultats acaben de ser publicats a la revista científica FOOD CHEMISTRY, març 2020 (https://doi.org/10.1016/j.foodchem.2020.126676).\nAquests resultats ens obren la porta a sol·licitar nous projectes d'investigació per poder, després de confirmar i ampliar aquests resultats, en un futur proper promoure una al·legació de salut dels olis enriquits amb àcids triterpènics per a la millora de la funció endotelial humana. D'altra banda, gràcies a aquest estudi, es coneix per primera vegada la farmacocinètica de l'àcid maslínic en humans\n, la qual cosa servirà de base per a estudis d'aquestes biomolècules de l'olivera en altres funcionalitats per a la salut, com la investigació contra el càncer, temàtica que també s'està estudiant en l'actualitat per altres grups de les Universitats de Granada i Jaén.\nLa col·laboració estreta d'un equip multidisciplinari format per investigadors de FIBAO a Granada, i dels Grups de recerca en Farmacologia Integrada i Neurociències de Sistema i Risc Cardiovascular i Nutrició de l'Institut Hospital de la Mar d'Investigacions Mèdiques de Barcelona (IMIM) i de l'Institut de Nutrició i Tecnologia dels Aliments (INYTA) de la Universitat de Granada, juntament amb les empreses patrocinadores de l'assaig clínic, pertanyents al Consorci NUTRAOLEUM, ha permès assolir aquests magnífics resultats científics.


Ara que ja no ens reconeixem\nPepa Aguar, 'El que em queda de tu'. Premi Joanot Martorell. Edicions 62. Barcelona, 202\nJosep-Anton Fernàndez y Pepa Aguar ganan los Premios Literarios Ciutat de Gandia 2020. Ajuntament de Gandia / Álex Oltra\n3 de abril de 2021 22:16h\n¿Com estimar-nos ara que ja no ens reconeixem? ¿Com mantenir els vincles que hem teixit al llarg de la vida? ¿Com continuar la conversa de tants anys si entre nosaltres s’instal·la el silenci o un desgavell de paraules? Quan les neurones es desorganitzen i una altra realitat crida a la nostra porta, hi ha un trencament i molts sentiments de culpa que afloren. De sobte, no hi ha passat ni futur, el present s’esmuny amb una rapidesa esfereïdora, i en les converses brolla l’obsessió per tornar els morts a la vida i matar els vius. ¿Com ser testimoni de tot açò sense passar comptes amb qui se’n va?\nCom diu el filòsof Michel Malherbe en La vie, la mort, la reconnaissance: «L’altre està perdut, s’allunya inexorablement. Ho sabem, però al començament ens esforcem en compensar les seues carències i en recompondre, recorrent a les nostres pròpies forces, els vincles que es desfan [ ... ]. Els errors de l’altre esdevenen insuportables. De manera que al final no hi ha més que una solució: trencar la relació que s’ha tornat impossible.» De tots els trencaments a la vida, inclòs aquest, parla Ruptures, un assaig extraordinari on la professora i filòsofa Claire Marin explica amb molta lucidesa i sensibilitat la cartografia d’una malaltia tan ominosa, tan temuda com l’Alzheimer.\nAquesta és, doncs, la realitat intensa i punyent, el rerefons, que condueix l’òpera prima de Pepa Aguar (València, 1964), El que em queda de tu, la novel·la amb què ha guanyat el darrer Premi Joanot Martorell en un debut literari potent. Un títol que suggereix que allò que vindrà no serà divertit, perquè parla de la pèrdua i perdre algú fa mal. Tanmateix, en El que em queda de tu no hi ha lloc per a la llàgrima fàcil ni el sentimentalisme carrincló: «no he volgut que la meva mare fes pena ni tristesa –diu Pepa Aguar– perquè d’alguna manera la il·lumino amb les seves històries, els seus anys d’infantesa i de joventut, i amb els moments radiants que em va deixar, i d’aquí ve el títol de la novel·la». Voilà una història familiar de tres generacions que amaga ombres, però sobretot destil·la llum i vida.\nEl talent literari, la paciència, la sensibilitat, la valentia i la minuciositat de Pepa Aguar convergeixen en aquesta novel·la que surt de l’estómac i on ens parla des de la serenitat –la va escriure un temps després que tot passés– però alhora amb proximitat i emoció sobre d’allò que ocorre quan una persona encara no se n'ha anat però la decrepitud mental imparable no la deixa ser-hi. Sense amagar ni dissimular la nostàlgia pel temps passat ni la tristesa davant de la mare que cada dia costa més de reconèixer, Aguar convoca l’esperança i l’alegria de futur, de l’amor que arriba quan menys t’ho esperes. Estem davant d’una experiència dolorosa que demanava un exercici de reflexió, d’establir distància per poder explicar-ho literàriament, i com diu l’autora «perquè em poguessin veure també a mi».\nLa mare perd presència, els mots la traeixen, confon el temps i convoca els morts ara i adés, però de sobte hi ha una escletxa de lucidesa i arriben les paraules que varen quedar per dir. I sembla mentida, quan la malaltia de la ment ho arrossega tot al seu pas, és quan brolla la veritat: alguna confessió, tot i que millor haver-la ignorat, la reconciliació entre mare i filla, entre germà i germana: «Avui el meu germà i jo hem tornat a mirar-nos com no ho féiem des de fa temps». La pau arriba en el silenci que queda darrere del trencament.\nAra bé, El que em queda de tu va molt més enllà d’aquesta malaltia anorreadora. La novel·la desgrana els grans i petits moments d’una història familiar a través de tres generacions i ho fa en boca de les dones, «beneïdes les dones d’aquesta família. Valentes, apressades, cridaneres, xerradores, orgulloses, desmesurades i sentimentals» –escriu Pepa. La seua àvia, Teresa, la mare ara malalta, la Fineta, i la filla, narradora en primera persona i autora. Anant d’una a l’altra Aguar ha teixit un relat que transcorre en dos espais i dos temps diferents: el passat familiar evocat amb certa enyorança, la justa, i el present demolidor, a estones també joiós. Dos tempos que s’hi intercalen, s’abracen i expliquen mútuament i que permeten a l’autora fer allò que sempre havia volgut: escriure sobre la seua àvia.\n«Cada vegada estàs més ancorada en la desmemòria que t’aclapara i que les allunya a poc a poc d’aquella tu de l’altra vida que a estones encara farceix els vostres moments compartits», escriu Aguar. La malaltia neurodegenerativa rossega tant que sovint costa recordar que les persones que la pateixen van ser unes altres en el passat. Per això, Pepa narra en la novel·la aquesta doble història, la de la mare que s’esmicola, però també aquella Fineta decidida i llesta, plena d’energia, de vida i de rialles. Una mare que parla un «llenguatge universal, el de la gent decidida i optimista».\nSi heu llegit Vincles ferotges de Vivian Gornick, potser en alguna moment de la lectura d’El que em queda de tu us vindrà a la memòria aquella dialèctica entre Vivian i sa mare. Les filles ens relacionem amb les mares d’una manera diferent de com ho fan els fills. Aguar i Gornick ho saben i els seus llibres en parlen. Parlen de la relació entre mares i filles, de demandes, de retrets i desigs, d’expectatives projectades i frustracions collides. Escriuen, en part, al voltant d’un gran tema: la maternitat com a opció de vida, no com a obligació biològica, social i cultural. En algun moment Gornick ha dit: «estar sola en la vida és una decisió política». Un xoc generacional que queda reflectit en les converses intermitents, sinceres i punyents entre mare i filla dels llibres de totes dues. «Filla, jo valore tot lo que fas, ho valore molt –li diu Fineta a la seua filla–. Lo que no m’agradaria és que anaren passant els anys i que aplegara un dia que te trobares sola. Pense que jo encara no me’n puc anar d’este món perquè tu encara em necessites». L’escriptora mexicana Guadalupe Nettel –que tracta la maternitat en la seua literatura– ha dit recentment: «moltes dones de la meua generació van decidir no tenir fills i demostraren que es pot tenir una vida absolutament plena i molt lliure».\nEl discurs variava, i encara ho fa, quan les mares parlen a un fill o a una filla. La relació d’aquests amb les mares també pren matisos diferents. I ací hi ha un altre dels grans temes de la novel·la: la culpabilitat que arrosseguen les dones pel fet de ser dones. Perquè no poden fallar –no se’ls permet ni s’ho permeten– perquè tradicionalment han estat presents on se les necessitava, perquè cuiden i cuidaran, i perquè sovint allò que elles volien i desitjaven fer amb les seues vides ha estat secundari, i quan li donaven prioritat, l’allau de flagel·lacions i sentiments de culpabilitat podia arribar a ser aclaparador. Encara passa. «Quan tingues fills ja ho entendràs», li diu Fineta a la seua filla, després d’esperar-la tota una nit desperta, quan ella, que estudiava de feia temps fora de casa i era major d’edat, torna al poble i ix amb els amics.\nI la filla, que un dia repassa mentalment tot allò que va decidir i va fer en marxar a estudiar a Barcelona, ho verbalitzarà: «[ ... ] Seré una ombra en el camí. Oblidaré un nom. Oloraré els llibres. No tindré fills». Decidir no ser mare i omplir la teua vida d’una altra manera. Al capdavall, ¿qui pot assegurar que el fet de ser mare ompli i compensa una dona més que qualsevol altra cosa? ¿Fins a quin punt, i a quin preu? De vegades és una responsabilitat aclaparadora, una demanda brutal i exigent, i en alguns casos un risc biològic i un esforç econòmic que acaben asfixiant. Ho conten magistralment Katixa Aguirre en Las madres no i Marta Orriols en Dolça introducció al caos hi donen pistes al respecte l’assagista xilena Lila Meruane en Contra los hijos i l’escriptora i periodista Júlia Bacardit, en El preu de ser mare.\nUna dedicació professional en solitud i amb la pau que aquesta comporta –els anglosaxons l’encerten quan distingeixen entre lonliness, soledat física insalvable, i solitude, soledat puntualment elegida. Una vida on té un pes gran l’amistat, sobretot l’amistat amb altres dones, la sororitat, aquesta paraula amaga encara tresors. Allò que ocorre quan s’ajunten les dones...«La complicitat reparadora, la rialla entre amigues que et salva de l’aflicció». «Des de xicoteta – escriu l’autora– he sigut de tindre amigues. Elles han anat conformant el meu paisatge despullant-lo d’artificis banals. Ajudant-me a perdre la innocència. Descobrint-me la lleialtat. Retornant-me les paraules [ ... ]».\nUna història de dones on ressona una reverència pels homes, però el record d’alguns d’ells està ple d’ombres. Són elles les que transmeten el llegat: la força, el llenguatge, l’actitud vital. Per això Fineta, just enmig entre l’àvia Teresa i Pepa, és el pont, la passarel·la que enllaça les vides d’elles tres, i El que em queda de tu no només explica què li passa a la mare, sinó allò que li passa a la filla davant una situació com aquesta. Alhora, la novel·la evoca la petjada de l’àvia en les vides de totes dues, el seu vincle com a filla amb el pare, i la figura sinuosa i pusil·lànime del germà. «Escriure és despullar-se una mica, i així em mostro», assegura Pepa Aguar, però despullar-se literàriament és delicat, arriscat i cal saber fer-ho. És tot un art, i Aguar el posseeix.\n¿Escriure... ofici o dificultat adquirida? De tot una mica. Abans de posar-se a escriure, Aguar va haver de prendre’n distància i pair les conseqüències de presenciar aquella malaltia, «primer ho has d’entendre tu». Després vingué l’experiència del curs de literatura amb l’escriptora Lolita Bosch, una avinentesa en què va conèixer persones que havien passat per situacions semblants, i que no exigia escriure en una primera etapa, la qual cosa, assegura Pepa, «em va donar temps a pensar què volia dir en la novel·la, què volia reflectir-hi». En tot cas, ofici o dificultat, Pepa Aguar ha escrit una novel·la profunda i serena que commou, amb una cadència rítmica lloable i un llenguatge ben poètic on combina amb naturalitat la llengua oral de la infantesa i dels espais rurals del Benetússer on va créixer, amb la variant del català que du escoltant i parlant des dels divuit anys a Barcelona.


FEIL o la vareta màgica de Zapatero | L'Accent - Informació i comunicació popular dels Països Catalans\nEl desembre de 2008 la crisi situava el govern de Rodríguez Zapatero contra les cordes. Els indicadors econòmics mostraven dades cada vegada més negatives i la destrucció de llocs de treball s’accelerava sense parar. Amb aquest context, i amb una percepció general que el Govern espanyol -que fins després de les eleccions havia negat la crisi- no reaccionava, es va presentar el Fons estatal d’inversió local (FEIL) més conegut mediàticament com el Pla Zapatero.\nQuè és el FEIL?\nEl FEIL és una partida de 8.000 milions d’euros per finançar obres impulsades pels ajuntaments del conjunt de l’Estat espanyol. A l’hora de repartir els diners només hi havia un criteri, la població del municipi segons el padró a data 1 de gener de 2007. A cada ciutadà “li tocava” la xifra de 183,10 euros, o el que és el mateix, una mica menys de la meitat dels famosos 400 euros que l’Estat havia “bonificat” l’impost de l’IRPF en una mesura populista quan la crisi no existia.\nUna de les condicions indispensables per aprovar els projectes és que no fossin cofinançats en el pressupost 2009. Per tant pràcticament s’impedia la finalització d’obres iniciades. Així mateix l’execució havia de ser “immediata” per mitigar els efectes de la crisi.\nPrecisament a nivell mediàtic el Govern espanyol va publicitar, especialment els primers dies, que els projectes servirien per contractar aturats. Finalment el Reial decret que regulava el FEIL no en va fer cap referència expressa i les diverses estimacions han situat les noves contractacions en un 25% dels treballadors que han executat els projectes. Per tant, en la major part dels casos, han servit per no acomiadar part de les plantilles de petits i grans constructors.\nCaramel en una situació de fallida\nAlgunes veus amb la boca petita -per exemple el conseller de Governació del Principat, Jordi Ausàs (ERC), o el diputat de CiU Lluís Maria Corominas- van considerar el FEIL com una invasió de competències. Tanmateix en els municipis s’han sentit poques veus contràries. Una situació que recorda la frase “agafa els diners i corre” i que s’explica per la por (o pànic) a la fallida de les arques municipals. I és que els ajuntaments pateixen més que ningú l’enfonsament del sector de la construcció -la seva principal font d’ingressos- i eren conscients que la carpeta del finançament local no es resoldria abans de l’autonòmica i, probablement, no seria fins al 2011.\nEl “caramel” de Zapatero als ajuntaments era relativament agre als municipis petits. El cas més flagrant és el de Sant Jaume de Frontanyà (el Berguedà) i que amb 29 habitants és el més petit del Principat. L’absència de qualsevol llindar mínim del fons va suposar que li toqués la xifra ridícula de 5.310 euros. Ben aprop de Sant Jaume, a la veïna comarca del Ripollès, bona part dels seus municipis petits -amb subvencions de 30.000 a 60.000 euros- han aprofitat els diners per arranjar un carrer o condicionar un magatzem. En aquest sentit bona part dels alcaldes consultats consideraven que un pla d’aquestes característiques hauria de tenir una partida mínima per poble de 100.000 euros. Cal tenir en compte que la redacció del projecte anava a càrrec de cada municipi.\nÉs evident que considerar tant sols el nombre d’habitants a l’hora de repartir una determinada partida és anar en contra d’allò denominat equilibri territorial ja que els municipis menys poblats són els que acumulen més deficiències en serveis bàsics. A banda s’hi sumava l’impediment de cofinançar projectes ja iniciats i que malgrat ser prioritaris (centres cívics, distribució d’aigua i llum, locals polivalents…) requereixen diversos anys i partides de fonts diferents per completar-los. D’aquesta manera va caldre amb molts pocs dies -el termini de presentació va ser de tres setmanes- “inventar-se” projectes que, en molts casos, no eren especialment prioritaris.\nI a la tardor?\nSens dubte el FEIL és un dels causants que la destrucció d’ocupació hagi disminuït en el segon semestre de 2009. Tanmateix la finalització de bona part d’aquests projectes i l’acabament de la campanya turística estival fan pronosticar per a la tardor un greu repunt de l’atur. Una interpretació de les intencions de Zapatero és la de guanyar temps, és a dir, intentar “aguantar” l’augment de l’atur a base d’injectar diner públic en forma d’obres als municipis i esperar que els denominats “brots verds” es converteixin en una recuperació de la situació econòmica. Tot plegat sembla més aviat una maniobra d’un equilibrista que es mou per una corda al buit, però a mode de xarxa, ja ha anunciat un nou FEIL de 5.000 milions. I és que confeccionar els pressupostos municipals al 2010 pot ser dramàtic i, si més no, cal intentar “amansar les feres” del propi partit.\nCategoria: Economia Visualitzacions: 1561


Usuari Discussió:Beatxu77 - Viquipèdia, l'enciclopèdia lliure\nHola, Beatxu77! Sigues benvingut/uda a la Viquipèdia i al coneixement lliure. A la columna de la dreta tens els enllaços bàsics per començar.\n--Carles (enraonem) 20:40, 28 gen 2017 (CET)\nHola Beatxu77, gràcies per la teva contribució a la setmana del cinema català 2017. T'afeigeixo els punts obtinguts per la creació de l'article Les amigues de l'Àgata. El projecte s'acaba avui en poques hores i pert tant et queda poc temps per a col·laborar-hi. Segur, però, que n'hi haurà d'altres. Ànims! --F3RaN (disc.) 20:26, 4 feb 2017 (CET)\nViquisetmana del Cinema Català, gràcies per la teva participació!Modifica\n6a Viquisetmana del Cinema Català\nPlaca en agraïment a la teva participació a la Viquisetmana del Cinema Català,\namb motiu de la 9a edició dels Premis Gaudí.\n--F3RaN (disc.) 20:04, 7 feb 2017 (CET)\nObtingut de «https://ca.wikipedia.org/w/index.php?title=Usuari_Discussió:Beatxu77&oldid=18114663»\nDarrera modificació: 7 feb 2017 a les 21:15\nLa pàgina va ser modificada per darrera vegada el 7 feb 2017 a les 21:15.


L'especulació amenaça el futur del Zoo segons els treballadors | betevé\nAsseguren que "s'està fent maltractament animal" als dofins per no prendre decisions sobre el seu futur\nMarta Casals Torres | dimecres, 20 de febr. del 2019, a les 11.34\nEls treballadors del Zoo denuncien que la pressió urbanística de determinats lobbies fa perillar el futur de la instal·lació del Parc de la Ciutadella. En un debat a ‘El matí de Barcelona‘, Damià Gibernet, membre del Comitè d’Empresa del Zoo, i Rosanna Gallego, de la secció sindical de la UGT, han denunciat que el problema “no és el benestar animal” sinó la pressió que s’exerceix sobre aquest espai tant cèntric de la ciutat. De fet, el futur del Zoo continua més obert que mai. La darrera Comissió d’Ecologia va aprovar dues propostes amb plantejaments que semblen contradictoris: el Pla estratègic, que preveu una inversió de 65 milions d’euros i 55 espècies, i la iniciativa ciutadana ZooXXI, que les vol limitar a només 11 espècies.\nPer Gibernet, el problema és que “els animals no poden esperar”. Considera que la situació del Zoo és “insostenible” i que calen inversions urgents. També reclama als partits polítics que es posicionin clarament i assegura que, tot i que la majoria de partits han tingut responsabilitats de govern els últims anys, ningú no ha volgut tancar el problema del futur del Zoo.\n“S’està fent maltractament animal”\nTant Gibert com Gallego han manifestat que els dofins són els que es troben en una situació més complicada dins del Zoo, després de la decisió de l’Ajuntament de tancar el delfinari el 2018. “S’està fent maltractament animal” assegura aquest membre del comitè d’empresa. “Si els dofins han de marxar, que ho facin ja”, reclama i proposa com a solució fer una piscina perquè puguin acabar els seus dies “en les millors condicions possibles”. “Són responsabilitat nostra”, ha sentenciat.\nEn el debat sobre el futur del Zoo hi estaven convidats Leo Anselmi, portaveu de la Plataforma ZooXXI, i també Antoni Carulla, president de la Fundació World Nature. El primer, Anselmi, no hi ha volgut participar, i Carulla ha excusat la seva presència en el darrer moment.


Treballem valors amb els còmics. Bullying a les escoles i instituts\nReferència 200 (codi 892)\nCivisme i participació\nEs començarà explicant breument la història del còmic des dels seus inicis fins a l’actualitat, des dels sumeris i egipcis fins als herois, còmic social i manga actuals. Evolució de la historieta. Després es presentaran diferents còmics que tinguin com a tema principal el bullying i conflictes als instituts. Així com altres còmics que tenen com a escenari principal l’institut. Així es pretén propiciar el diàleg i les reflexions. Per a la realització de l’activitat es disposarà de divers material complementàri: dossier per el professorat, guió de l'activitat, fitxes de treball i power point.\nAmb aquesta activitat es volen treballar els valors de tolerància, solidaritat, igualtat de gènere.\nValorar el còmic com un gènere literari més i veure com es poden treballar molts valors a través del còmic social.\nConèixer la història del còmic.\nPropiciar temes de debat que els afecten directament.\nReflexionar del perquè sorgeixen els conflictes, conseqüències que tenen les accions.\nA qui s'adreça: Educació secundària obligatòria i postobligatòria\nCalendari: Durant el curs escolar, de dilluns a divendres, de 10 h a 14 h\nNombre d'alumnes per grup: grup/clase\nLloc: Biblioteca Carles Rahola. Carrer Emili Grahit, 4. 17002 Girona (L1, L8, L9, L10, L11). Biblioteca Just M. Casero. Plaça de l'Om, 1. 17007 Girona (L6)\nSol·licituds: Aneu a Sol·licituds de la web de La Caseta-Serveis Educatius i ompliu les dades referents a l'activitat sol·licitada abans del 24 de setembre. Posteriorment, el centre rebrà la resposta de l'Ajuntament confirmant la seva acceptació a l'activitat. Fora de termini es pot contactar amb cada biblioteca per concertar visita\nMés informació: Biblioteca Carles Rahola Tel. 972 202 252 bpgirona@gencat.cat - bibliotecagirona.gencat.cat\nHo organitza: Biblioteques de Girona


Informar-nos al nostre banc: gestionar els nostres comptes per Internet\nActualment tots els bancs ofereixen la possibilitat de gestionar els comptes per internet, sense necessitat d'anar personalment a l'oficina per a fer les operacions més habituals.\nAquest servei s'anomena genèricament "oficina on-line", però cada banc li ha possat un nom que identifica el seu servei propi (com ara "Línia Total" en el cas de Caixa Catalunya o "Línia Oberta" en el cas de La Caixa).\nPer fer compres per internet no és necesari disposar d'aquest servei. Sí que és, però, molt recomanable utilitzar-lo ja que podem tenir un control instantani sobre els moviments que es fan als nostres comptes. Això ens permet, tot just quan hem acavat un procés de compra, comprovar ràpidament l'existència d'errors i/o operacions no autoritzades per nosaltres i, llavors, comunicar-ho de seguida al banc per tal que ho corregeixin.\n1. Donar-se d'alta al servei d'oficina on-line\nEl primer que has de fer és registrar-t'hi com a usuari. Per això has de demanar al teu banc un nom d'usuari i una contrasenya. Ho pots demanar a les oficines, però també pots fer-ho directament des de la pàgina web del banc.\nLes pàgines web dels bancs poden ser molt diferents però sempre t'hi trobaràs un requadre que serveix per a que els usuaris registrats al sistema de gestió on-line puguin accedir-hi, indicant el seu nom d'usuari i la seva contrasenya. Aquest mateix requadre té sempre un botó o un enllaç per a demanar l'alta del servei.\nA continuació pots veure les pàgines d'inici de Caixa Catalunya i de La Caixa amb els requadres senyalats i ampliats al costat:\nEn aquest cas, el botó "Dóna't d'alta!" és el que et portarà al formulari per a demanar el nom d'usuari i la contrasenya.\nAquí, per a demanar nom d'usuari i contrasenya hauràs de clicar a l'enllaç "Alta a Línia Oberta".\n2. Entrar a l'oficina on-line\nQuan ja tens el teus nom d'usuari i contrasenya, pots accedir al servei escribint-los a les caselles corresponents dels requadres que hem vis a dalt. Com que cada banc té un disseny diferent, en lloc d'"usuari" també pots trobar que et demanen una "identificació" i la contrasenya també pot ser anomenada "Clau d'accés" o "Número secret" o "PIN". El més habitual, més enllà de quin nom li posin, és que la casella de dalt correspon al nom d'usuari i la de sota a la contrasenya.\nUn cop has escrit correctament les dues dades, prems el botó "Entrar" i et sortirà la finestra principal del servei d'oficina on-line. Aquesta finestra pot canviar molt entre un banc i un altre en quant a disseny, però les operacions que s'hi poden realitzar són més o menys les mateixes (amb petites variacions depenent de cada banc). El que has de buscar, doncs, és el menú d'opcions on pots triar el que vols fer.\n3. Elements de la finestra principal [Apartat no acabat]\nEn la pàgina principal de l'oficina on-line de Caixa Catalunya, el menú d'operacions (senyalat en vermell) es troba a la banda esquerra:\nEn la pàgina principal de La Caixa el trobaràs a la part de dalt (senyalat en vermell):\n4. Operar amb el nostre compte [apartat no acabat]